Objavljeno: 08. ožujka 2020. u 18:41h

U slovenskom selu Prečna (okolica Novog Mesta) pronađeni su ostatci meteora koji je eksplodirao prije deset dana iznad Hrvatske i Slovenije, prenosi Večernji list.

Dijelove meteora teške 203 grama pronašli su Gregor Kos i njegov sin Jernej u srijedu popodne u dvorištu kuće u selu Prečna u blizini Novog Mesta, potvrdio je geolog Bojan Ambrožič na konferenciji za medije.

– Sin i ja smo se vozili kući kad smo primijetili nešto u prilazu kuće čega ranije tamo nije bilo. Prvo sam sumnjao da je riječ o meteoru, ali nakon što sam čuo o potrazi za meteorom nazvao sam gospodina Ambrožiča koji je došao i potvrdio kako je riječ o meteoru – kazao je Gregor Kos, piše SiolNet.

Podsjećamo, meteor je eksplodirao 28.02 ove godine nešto iza 10 sata iza Hrvatske i Slovenije, a brojni građani su vidjeli eksploziju kao i pad meteora. Meteor je eksplodirao je 34.5 km iznad zemlje, a ušao je u atmosferu brzinom 21 km/s.

Slovenski znanstvenici izračunali su gdje bi otprilike meteor mogao pasti, te su pozvali javnost da ih kontaktiraju ako pronađu ostatke što je Kos i učinio. (Večernji list).